ΨΗΦΙΣΜΑ ΑΛΛΗΛΕΓΓΥΗΣ

ΓΙΑ ΤΗ ΣΥΝΑΔΕΛΦΟ ΙΩΑΝΝΑ ΚΟΛΟΒΟΥ
Η Γενική Συνέλευση των μελών της ΕΣΠΗΤ εκφράζει την αμέριστη συμπαράστασή της στη συνταξιούχο δημοσιογράφο Ιωάννα Κολοβού, που έχασε το σπίτι της για μια οφειλή της τάξης περίπου των 15.000 ευρώ και τα ξημερώματα της περασμένης Δευτέρας εκδιώχθηκε απ' αυτό από την αστυνομία με τρόπο που θύμισε σε όλους μας σκοτεινές εποχές της πρόσφατης ιστορίας μας. 

Η συνάδελφος είναι μία από τους χιλιάδες συνανθρώπους μας που μετά τις άγριες περικοπές σε συντάξεις, μισθούς και λαϊκά εισοδήματα από τις μνημονιακές πολιτικές, έχουν περιέλθει σε τρομερά δεινή θέση, την ίδια στιγμή που οι τράπεζες αυξάνουν με ιλιγγιώδεις ρυθμούς τα κέρδη τους.

Η μαζική απάντηση χιλιάδων πολιτών και η στήριξή τους στην Ι. Κολοβού την ίδια ημέρα με μεγάλη πορεία στην πόλη του Ζωγράφου αποδεικνύει ότι ο δρόμος του αγώνα και της αλληλεγγύης είναι η μόνη ελπίδα για να ανατραπεί η πολιτική των κατασχέσεων της λαϊκής περιουσίας. 

Μόνο με τους πολίτες να αγωνίζονται μπορούμε να τους σταματήσουμε. Καμία πρώτη κατοικία στα χέρια των αρπακτικών των funds και των τραπεζών. Να σταματήσουν κατασχέσεις, πλειστηριασμοί, εξώσεις σε βάρος των λαϊκών νοικοκυριών. Αναφαίρετο δικαίωμα η στέγη για όλους/ες.

